b'\n_START_ARTICLE_\nSelainsodat\n_START_PARAGRAPH_\nSelainsodiksi sanotaan verkkoselainten aggressiivista kilpailua johtavasta markkina-asemasta. Sodan asteelle sen katsotaan kiihtyneen kahdesti: 1990-luvun lopussa Internet Explorer vastaan Netscape, ja vuodesta 2004 alkaen Internet Explorer vastaan Mozilla Firefox.\n_START_SECTION_\nEnsimm\xc3\xa4inen selainsota\n_START_PARAGRAPH_\nNetscape ja Internet Explorer perustuivat kumpikin ensimm\xc3\xa4iseen laajalle levinneeseen selaimeen, Mosaiciin. Kilpailun kiristyess\xc3\xa4 molemmat selainvalmistajat julkaisivat nopeasti yh\xc3\xa4 uusia versioita, ja monilla sivustoilla ilmoitettiin "T\xc3\xa4t\xc3\xa4 sivustoa katsot parhaiten selaimella xxx, jonka voit ladata viereisest\xc3\xa4 linkist\xc3\xa4". Sodassa oli kyse enemm\xc3\xa4st\xc3\xa4kin kuin vain pelkkien selainten markkinaosuuksista: eri hakukoneet halusivat p\xc3\xa4\xc3\xa4st\xc3\xa4 oletushakukoneiksi selaimiin, ja eri yhti\xc3\xb6t halusivat omat linkkins\xc3\xa4 ensiasennetun selaimen oletuskirjanmerkkilistaan. Selainsodassa pyrittiin lis\xc3\xa4\xc3\xa4m\xc3\xa4\xc3\xa4n selaimiin uusia ominaisuuksia sen sijaan ett\xc3\xa4 olisi korjattu selaimiin tekovaiheessa j\xc3\xa4\xc3\xa4neit\xc3\xa4 virheit\xc3\xa4 eli bugeja. Selaimia ei my\xc3\xb6sk\xc3\xa4\xc3\xa4n toteutettu W3C:n m\xc3\xa4\xc3\xa4r\xc3\xa4\xc3\xa4mien s\xc3\xa4\xc3\xa4nt\xc3\xb6jen mukaan, vaan sek\xc3\xa4 Netscape ett\xc3\xa4 Microsoft lis\xc3\xa4siv\xc3\xa4t selaimiin omia ei-standardisoituja toimintojaan.\n_START_SECTION_\nEnsimm\xc3\xa4iset selaimet\n_START_PARAGRAPH_\nInternetin World Wide Web kehitettiin vuonna 1991 ja sen ensimm\xc3\xa4inen selain WorldWideWeb kehitettiin NeXT-alustalla. Vuoden 1992 loppuun menness\xc3\xa4 oli ilmestynyt monia selaimia l\xc3\xa4hinn\xc3\xa4 ammattilaisten ja koulujen k\xc3\xa4ytt\xc3\xa4m\xc3\xa4\xc3\xa4n Unix-ymp\xc3\xa4rist\xc3\xb6\xc3\xb6n. N\xc3\xa4it\xc3\xa4 oli muun muassa ViolaWWW ja Line-node. WWW pysyi parina ensimm\xc3\xa4isen\xc3\xa4 vuonnaan harvojen huvina, kun sen selaimet toimivat harvinaisilla laitteilla ja k\xc3\xa4ytt\xc3\xb6j\xc3\xa4rjestelmill\xc3\xa4. Kaiken kukkuraksi selaimet eiv\xc3\xa4t olleet t\xc3\xa4ysin graafisia._NEWLINE_Huhtikuussa 1993 julkaistiin Windowsissakin toimiva Mosaic, jossa oli uutta muun muassa se ett\xc3\xa4 se pystyi ensi kertaa n\xc3\xa4ytt\xc3\xa4m\xc3\xa4\xc3\xa4n kuvia tekstin seassa samassa ikkunassa. Koska Windows oli yleinen j\xc3\xa4rjestelm\xc3\xa4, siin\xc3\xa4 toimiva selain r\xc3\xa4j\xc3\xa4ytti WWW:n suosion pilviin ja yli 90% siell\xc3\xa4 toimivista selaimista oli vuoden 1994 alussa Mosaic-pohjaisia. Mosaicin omistus siirtyi NCSA:lta Spyglass, Inc.:lle.\n_START_SECTION_\nNetscapen valta-asema\n_START_PARAGRAPH_\nMutta vuoden 1994 edetess\xc3\xa4 Mosaicin suosio laski nopeasti, kun nouseva uusi yritys Netscape myi Mosaicia parempaa selainta lokakuusta 1994 alkaen. Siin\xc3\xa4 teksti\xc3\xa4 ja kuvia n\xc3\xa4ytettiin ensi kertaa sit\xc3\xa4 mukaa kun sivu latautui. Netscapen perustaja Marc Andreessen oli kehitt\xc3\xa4nyt Mosaicia, mutta l\xc3\xa4hti omille teilleen. Netscapesta tuli vakioselain melko pian. Microsoftin johdossa tajuttiin selainmarkkinoiden mahdollisuudet. Microsoft yritti turhaan hankkia Netscapen lisenssin. Microsoft hankki pian Spyglassilta Mosaicin lisenssin ja kehitti Mosaicin pohjalta oman selaimensa, Internet Explorer 1.0:n._NEWLINE_Netscape jakoi selaintaan ilmaiseksi ei-kaupallisille k\xc3\xa4ytt\xc3\xa4jille. Netscapen sai monille tunnetuille k\xc3\xa4ytt\xc3\xb6j\xc3\xa4rjestelmille ja laitealustoille. Netscape oli k\xc3\xa4ytt\xc3\xa4j\xc3\xa4m\xc3\xa4\xc3\xa4rien mukaan 1995\xe2\x80\x931996 huipulla kun siit\xc3\xa4 julkaistiin versiot 2.0 ja 3.0. Netscapea arvosteltiin siit\xc3\xa4, ett\xc3\xa4 se pyrki luomaan verkkoon omia standardejaan neuvottelematta verkkoa koordinoivan komitean W3C:n kanssa. N\xc3\xa4it\xc3\xa4 olivat muun muassa JavaScript. T\xc3\xa4ll\xc3\xa4 tavoin Netscape heikensi kilpailijoiden mahdollisuuksia. Netscapella oli muutamia pieni\xc3\xa4 kilpailijoita, joista yksi oli Microsoftin Windows 95+ -p\xc3\xa4ivityspaketin mukana vuonna 1995 jakama Internet Explorer 1.0.\n_START_SECTION_\nInternet Explorerin nousu\n_START_PARAGRAPH_\nVuoden 1995 lopuilla Microsoft laittoi Internet Explorer 2.0:n vapaaseen jakoon sivulleen, mutta t\xc3\xa4m\xc3\xa4k\xc3\xa4\xc3\xa4n ei horjuttanut Netscapen valta-asemaa. Elokuussa 1996 Microsoftin julkaisema Internet Explorer 3.0 alkoi kilpailla vuoden 1997 loppuun menness\xc3\xa4 Netscapen kanssa._NEWLINE_Netscape h\xc3\xa4visi selainsodan l\xc3\xa4hinn\xc3\xa4 sen takia, ett\xc3\xa4 Microsoft myi Internet Explorer-selainta uusien Windows-k\xc3\xa4ytt\xc3\xb6j\xc3\xa4rjestelmien kanssa samassa paketissa. Lokakuussa 1997 Microsoft julkisti selaimensa version 4.0. Netscapen k\xc3\xa4ytt\xc3\xa4j\xc3\xa4m\xc3\xa4\xc3\xa4r\xc3\xa4 romahti rajusti vuosina 1998\xe2\x80\x931999, jolloin Windows 98 levisi maailmalla. Vuonna 1999 julkaistu edelt\xc3\xa4j\xc3\xa4\xc3\xa4ns\xc3\xa4 vakaampi Internet Explorer 5.0 oli selain, joka kukisti Netscapen markkinoilla._NEWLINE_Vuoden 1998 puoliv\xc3\xa4liss\xc3\xa4 joka toinen selain oli Internet Explorer. Selainta valmistanut yritys lopetti virallisesti toimintansa vuonna 2003, ja Netscapen tuotemerkki siirtyi toiselle yritykselle. Vuonna 2006 Microsoft ei en\xc3\xa4\xc3\xa4 virallisesti julistanut selaimiensa olevan Mosaicin markkinoijan Spyglassin lisenssiin pohjautuvia.\n_START_SECTION_\nToinen selainsota\n_START_PARAGRAPH_\nVuoden 2004 lopulla entisten Netscapen ohjelmoijien perustama Mozilla-s\xc3\xa4\xc3\xa4ti\xc3\xb6 julkaisi Firefox 1.0:n, jonka l\xc3\xa4hdekoodi on ohjelman kehitt\xc3\xa4jille avoin. Julkaisustaan l\xc3\xa4htien Firefoxin osuus on kasvanut aaltoillen, mutta jatkuvasti. Firefox ylitti 200 miljoonan latauksen rajapyykin 31. hein\xc3\xa4kuuta 2006._NEWLINE_Joulukuussa 2008 Firefoxin k\xc3\xa4ytt\xc3\xb6osuus oli maailmassa jo noin 21%, ja Suomessa miltei puolet k\xc3\xa4ytt\xc3\xa4\xc3\xa4 Firefox-selainta. Valtaosa Windows-k\xc3\xa4ytt\xc3\xa4jist\xc3\xa4 k\xc3\xa4ytt\xc3\xa4\xc3\xa4 yh\xc3\xa4 Internet Explorer-selainta, jota pidet\xc3\xa4\xc3\xa4n tietoturvan kannalta huonompana kuin Firefoxia. Muita selaimia, kuten Operaa ja Safaria, k\xc3\xa4ytet\xc3\xa4\xc3\xa4n v\xc3\xa4hemm\xc3\xa4n kuin Exploreria ja Firefoxia.'